SEG บุกประกันดิจิทัล
ข่าวการจัดตั้งบริษัทร่วมทุนบริษัท เซ็นทริคส์ คอนซัลติ้ง จำกัด (Sentrics Consulting Company Limited) ของบริษัท เครือไทย โฮลดิ้งส์ จำกัด (มหาชน) หรือ SEG กลุ่ม “เสี่ยเจริญ สิริวัฒนภักดี” กับพันธมิตร PULSEMETRICS PTE LTD. ถ้ามองผิวเผินอาจไม่มีนัยสำคัญอะไร...
29 ก.ค. 2563

สำนักข่าวรัชดา
ข่าวการจัดตั้งบริษัทร่วมทุนบริษัท เซ็นทริคส์ คอนซัลติ้ง จำกัด (Sentrics Consulting Company Limited) ของบริษัท เครือไทย โฮลดิ้งส์ จำกัด (มหาชน) หรือ SEG กลุ่ม “เสี่ยเจริญ สิริวัฒนภักดี” กับพันธมิตร PULSEMETRICS PTE LTD. ถ้ามองผิวเผินอาจไม่มีนัยสำคัญอะไร…
เนื่องจากบริษัทร่วมทุนดังกล่าวมีทุนจดทะเบียนแค่ 10 ล้านบาท ซึ่งถือว่าจิ๊บ ๆ มากสำหรับบริษัทของเจ้าสัวเบอร์ต้น ๆ ของเมืองไทยอย่าง “เสี่ยเจริญ” โดย SEG จะถือหุ้น 67% ส่วน PULSEMETRICS PTE LTD. ถือหุ้น 33%
แต่เชื่อหัวไอ้เรืองเถอะว่า ขึ้นชื่อบริษัทในกลุ่ม “เสี่ยเจริญ” ไม่คิดชั้นเดียวเชิงเดียวหรอก…
ถ้านึกภาพไม่ออก ให้ลองต่อจิ๊กซอว์ตั้งแต่ปี 2561 ที่ “เสี่ยเจริญ” ส่งเครืออาคเนย์เข้าซื้อกิจการบริษัท ไทยประกันภัย จำกัด (มหาชน) หรือ TIC หลังจากนั้นก็นำ SEG เข้าตลาดฯ พร้อมถอน TIC ออกจากตลาดฯ
จากนั้นก็ส่งบริษัท อาคเนย์ประกันชีวิต จำกัด (มหาชน) ไปถือหุ้นบริษัท ทีคิวเอ็ม คอร์ปอเรชั่น จำกัด (มหาชน) หรือ TQM
แถมก่อนหน้านี้ SEG ยังส่งบริษัทลูกอย่างบริษัท รถดีเด็ด ออโต้ จำกัด (RDD) เข้าเทกโอเวอร์บริษัท อินทรประกันภัย จำกัด (มหาชน) หรือ INSURE
นั่นทำให้ SEG มี 4 ไลเซนส์ธุรกิจประกันในมือ ได้แก่ บริษัท อาคเนย์ประกันชีวิต จำกัด (มหาชน), บริษัท อาคเนย์ ประกันภัย จำกัด (มหาชน), บริษัท ไทยประกันภัย จำกัด (มหาชน) และ บริษัท อินทรประกันภัย จำกัด (มหาชน) หรือ INSURE
เมื่อมีความครบเครื่องด้านประกันฯ แล้ว สเต็ปต่อไปเป็นการรุกช่องทางการขาย…
โอเค…การไปจับมือกับนายหน้าขายประกันฯ อย่าง TQM แม้จะทำให้ SEG ได้ลูกค้าเพิ่มขึ้น…แต่อาจยังไม่ตอบโจทย์ทั้งหมด
อย่าลืมว่า ยุคนี้เป็นยุคของดิจิทัล การขายประกันรูปแบบเดิม ๆ ที่เซลล์ต้องมานั่งอธิบายข้อมูลให้ลูกค้าฟังเป็นชั่วโมง ๆ  อาจไม่ทันกินแล้ว แต่ประกันฯ ยุคใหม่ต้องตัดสินใจซื้อได้เลย ซึ่งมาในรูปแบบของแพลตฟอร์มดิจิทัล ที่จะแทรกซึมไปได้ทุกธุรกิจ…
บวกกับการเข้าใจพฤติกรรมผู้บริโภคเป็นสิ่งสำคัญ เพราะมันเป็นจุดเริ่มต้นที่จะนำไปสู่การต่อยอดพัฒนาสินค้าและบริการให้ตรงกับกลุ่มเป้าหมายได้มากขึ้น
ดังนั้น ถ้าดูวัตถุประสงค์ของเซ็นทริคส์ คอนซัลติ้ง ที่จัดตั้งขึ้นเพื่อทำธุรกิจด้านการวิเคราะห์และวิจัยข้อมูล ก็เป็นไปได้ว่าจะเป็นการวิเคราะห์ข้อมูลลูกค้าเดิมที่มีอยู่แล้ว เพื่อต่อยอดสร้างมูลค่าเพิ่ม รวมทั้งการวิจัยเพื่อหาโอกาสทางการตลาดใหม่ ๆ
หรือไม่แน่ต่อไป เซ็นทริคส์ คอนซัลติ้ง อาจไปลงทุนในบริษัทสตาร์ตอัพที่มีแพลตฟอร์มขายประกันฯ เจ๋ง ๆ เพื่อต่อยอดธุรกิจก็ได้ ใครจะไปรู้…
เบื้องต้นยุทธศาสตร์ของเซ็นทริคส์ คอนซัลติ้งอาจไม่ใช่ตัวสร้างกำไร แต่เป็นกำลังเสริมที่จะช่วยสร้างมูลค่าเพิ่มให้กับ SEG ในอนาคต
เป็นบริษัทเล็ก ๆ แต่ดูมีความหมายของ SEG…
ใช่มั้ยคะ “เสี่ยเจริญ”…
…อิ อิ อิ…